Broj: 711-I-331-P-344-21/22-02-17

Zagreb, 12. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Danijele Juranović, ravnateljice Pučkog otvorenog učilišta Matija Antun Relković,** za davanjem očitovanja, na 154. sjednici, održanoj 12. siječnja 2022., daje sljedeće

**OČITOVANJE**

1. **Na zapošljavanje supruge gradonačelnika Grada Nove Gradiške, jedine kandidatkinje u javnom natječaju koji provodi ustanova Pučko otvoreno učilište Matija Antun Relković, a za čiji rad sredstva u svom proračunu osigurava Grad Nove Gradiška, ne primjenjuju se odredbe ZSSI/21-a, s obzirom da u istom natječaju radnje poduzima osoba koja nije obveznik ZSSI/21-a.**
2. **Gradonačelnik Grada Nove Gradiške dužan je voditi računa da okolnost zapošljavanja njegove supruge u ustanovi iz točke I. izreke, ukoliko do iste dođe, ni na koji način ne utječe na njegovu nepristranost u obnašanju navedene dužnosti, sukladno obvezi propisanoj člankom 9. ZSSI/21-a.**

Obrazloženje

Danijela Juranović, ravnateljica Pučkog otvorenog učilišta Matija Antun Relković podnijela je zahtjev za očitovanjem koji je u knjigama ulazne pošte zaprimljen 29. prosinca 2021. pod brojem: 711-U-6231-P-344/21-01-2, povodom kojeg se vodi predmet broj P-344/21.

U zahtjevu podnositeljica navodi da je u „Narodnim novinama“ broj 130/21. dana 1. prosinca 2021. objavljena odluka o raspisivanju natječaja za radno mjesto stručnog suradnika za marketing, projekte i kinodjelatnost, predviđenog sistematizacijom od ožujka 2019., s obzirom da se nakon revitalizacije kinodjelatnosti pojavila potreba za tim radnim mjestom.

Nadalje navodi da je u „Narodnim novinama“ broj 134/21. dana 8. prosinca 2021. objavljena odluka o poništaju navedenog natječaja radi ispravka, odnosno usklađenja sa zakonskim odredbama novog Zakona o civilnim žrtvama i stradalnicima Domovinskog rata, te da je potom isti dan objavljena ispravljena odluka o raspisivanju natječaja za predmetno radno mjesto.

Podnositeljica napominje da povodom natječaja objavljenog 1. prosinca 2021. nije zaprimljena niti jedna prijava, a nakon druge objave zaprimljena je samo jedna potpuna prijava u natječajnom roku. Ističe se da je kandidatkinja pristupila testiranju i uspješno riješila pismeni test.

Podnositeljica traži mišljenje Povjerenstva je li u ovoj situaciji postoji sukob interesa, obzirom da je Pučko otvoreno učilište Matija Antun Relković proračunski korisnik Grada Nove Gradiške, svojeg osnivača, a jedini prijavljeni kandidat u navedenom javnom natječaju je supruga gradonačelnika Grada Nove Gradiške.

Zaključno podnositeljica iznosi da u svojstvu ravnateljice donosi odluku o raspisivanju natječaja kao i odluku o zapošljavanju.

Iako je zahtjev u ovom predmetu podnesen od strane osobe koja nije obveznik postupanja iz članka 3. ZSSI/21-a, njegov se sadržaj djelomično odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Uvidom u podatke sudskog registra Trgovačkog suda u Osijeku – Stalna služba u Slavonskom Brodu, utvrđeno je da je Grad Nova Gradiška jedini osnivač ustanove Pučko otvoreno učilište Matija Antun Relković.

Člankom 3. ZSSI/21-a određen je krug obveznika na koje se primjenjuju odredbe navedenog Zakona. Istim člankom nije propisano da bi ravnatelj ustanove osnovane kao pučko otvoreno učilište, kojoj je jedini osnivač jedinica lokalne samouprave, bio zakonski obveznik, stoga Danijelu Juranović povodom obavljanja funkcije ravnateljice Pučkog otvorenog učilišta Matija Antun Relković ne obvezuju odredbe ZSSI/21-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Sukladno članku 9. stavku 1. ZSSI/21-a ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Iz zahtjeva za mišljenje proizlazi da je ustanova Pučko otvoreno učilište Matija Antun Relković raspisala javni natječaj za radno mjesto stručnog suradnika za marketing, projekte i kinodjelatnost, jer se pojavila potreba za ovim radnim mjestom te da se na isti nakon ponovne objave prijavila jedna osoba, koja je ujedno supruga gradonačelnika Grada Nove Gradiške. Navedena ustanova korisnik je proračunskih sredstava Grada Nove Gradiške, obzirom da je Grad Nova Gradiška njezin osnivač, a odluku o raspisivanju natječaja te odluku o zasnivanju radnog odnosa donosi ravnateljica ustanove.

Imajući u vidu da gradonačelnik Grada Nove Gradiške ne poduzima bilo kakve radnje u javnom natječaju za zasnivanje predmetnog radnog odnosa u kojem je supruga gradonačelnika Grada Nove Gradiške jedini kandidat, na njegovu provedbu ne primjenjuju se odredbe ZSSI/21-a te nema zapreke da se njegova supruga prijavi na natječaj i zaposli u ustanovi Pučko otvoreno učilište Matija Antun Relković.

Međutim, gradonačelnik Grada Nove Gradiške je obveznik u smislu odredbe članka 3. stavka 1. podstavka 34. ZSSI/21 te ga povodom obnašanja iste dužnosti obvezuju obveze, zabrane i ograničenja propisana odredbama ZSSI/21-a.

Obzirom da je osnivač ustanove u kojoj bi se zaposlila njegova supruga Grad Nova Gradiška, koji ujedno osigurava sredstva za obavljanje ustanove, obveznik treba voditi račun da okolnost zapošljavanja njegove supruge, ukoliko do iste dođe, ne utječe na njegovu nepristranost u obnašanju navedene dužnosti i izvršavanju ovlasti koje ima kao gradonačelnik, imajući u vidu obvezu propisanu člankom 9. ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana